Rīgā 25.10.2016.

**Paziņojums Komisijas tīmekļa vietnē**

**25.10.2016. lēmums par pretcikliskās kapitāla rezerves normas noteikšanu**

**Pretcikliskās kapitāla rezerves (tālāk tekstā – PKR) norma darījumiem ar Latvijas rezidentiem no 2017. gada 1. novembra līdz 2018. gada 1. februārim tiek noteikta 0% apmērā. Nākamo divu gadu laikā nepieciešamība paaugstināt PKR normu nav paredzama.**

1. Saskaņā ar Kredītiestāžu likuma 35.5 panta pirmo daļu Finanšu un kapitāla tirgus komisija (tālāk tekstā – Komisija) reizi ceturksnī nosaka PKR normu, kas attiecināma uz riska darījumiem, kuri noslēgti ar Latvijas Republikas rezidentiem, ņemot vērā:

1) attiecīgajam ceturksnim aprēķināto PKR orientieri;

2) mainīgos lielumus, kurus tā uzskata par būtiskiem cikliskā sistēmiskā riska novērtēšanai;

3) spēkā esošās Eiropas Sistēmisko risku kolēģijas (tālāk tekstā – ESRK) rekomendācijas par PKR normas noteikšanu.

2. PKR orientieri aprēķina, ņemot vērā Latvijas Republikas rezidentiem izsniegto aizdevumu dinamiku un to attiecības pret iekšzemes kopproduktu (tālāk tekstā – IKP) novirzi no tās ilgtermiņa tendences (tālāk tekstā – kredīta un IKP novirze).

3. Saskaņā ar ESRK rekomendāciju[[1]](#footnote-1)  (tālāk tekstā – Rekomendācija) PKR orientieri ir iespējams aprēķināt, izmantojot laikrindas, kas balstās uz "plašo" un "šauro" kredīta definīciju. "Plašā" kredīta definīcija  ir kredītu vietējam privātajam nefinanšu sektoram  atlikums[[2]](#footnote-2). Uz šo definīciju balstīto laikrindu izmanto, lai novērtētu **standartizēto kredīta un IKP novirzi.** "Šaurā" kredīta definīcija Latvijas gadījumā ir banku kredītu vietējam privātajam nefinanšu sektoram atlikums (tas neietver aizņēmumus no nebanku finanšu institūcijām). Uz šo definīciju balstīto laikrindu izmanto, lai novērtētu **papildu kredīta un IKP novirzi.**

4. Latvijā, izmantojot "plašo" kredīta definīciju, kredīta un IKP attiecība 2016. gada 1. ceturksnī bija 100%, bet tās standartizētā novirze bija -39%.[[3]](#footnote-3)  Ja kredīta un IKP attiecība par 2 procentu punktiem pārsniedz ilgtermiņa tendenci, tad PKR etalonnorma lineāri  pieaug no nulles līdz augšējai robežai 2.5% apmērā no riska svērto aktīvu apjoma, kad kredīta un IKP novirze sasniedz 10 procentu punktus. Pastāvot -39% novirzei, PKR etalonnorma ir 0%.

5. Izmantojot "šauro" kredīta definīciju, kredīta un IKP attiecība 2016. gada 2. ceturksnī bija 45%, bet tās papildu novirze bija -30%[[4]](#footnote-4) , kā rezultātā uz papildu kredīta un IKP novirzi balstītā PKR etalonnorma bija 0%. Saskaņā ar Rekomendāciju par PKR orientieri tiek izvēlēta tā PKR etalonnorma, kas vislabāk atspoguļo nacionālās ekonomikas īpatnības. Latvijas gadījumā PKR etalonnorma, kas aprēķināta, balstoties uz "šauro" kredīta definīciju, sniedz pamatotākus rezultātus, nekā izmantojot "plašo" kredīta definīciju. "Šaurās" definīcijas kredītu laikrindas dati ir stabilāki (tie netiek retrospektīvi koriģēti) un ir operatīvāk pieejami. Līdz ar to Latvijas gadījumā par PKR orientieri tiek pieņemta PKR etalonnorma, kas aprēķināta no papildu kreditēšanas un IKP novirzes.

6. Kopumā indikatori, kas tiek izmantoti, nosakot pretcikliskās rezerves normu, neliecina par ciklisko sistēmisko risku pieaugumu finanšu sektorā.

7. Kopš 2016. gada sākuma ir vērojamas pozitīvas tendences kreditēšanā, īpaši nefinanšu uzņēmumu kreditēšanā. Tomēr 2016. gada 2. ceturkšņa pretcikliskās rezerves aprēķina mērķiem izmantojamie dati liecina, ka banku sektora kredītu privātajam nefinanšu sektoram atlikums turpina samazināties, kaut arī krituma temps ir kļuvis ievērojami lēnāks (-1.8% pret 2015. gada 2. ceturksni).

8. Mājokļa cenas un darījumu skaits nekustamā īpašuma nozarē turpina mēreni, bet stabili pieaugt kopš 2015. gada, uzlabojoties kredītu pieejamībai, ko ietekmējis gan darba samaksas kāpums, gan valsts atbalsta programma mājokļa iegādei.

9. Samazinoties nefinanšu sabiedrību un mājsaimniecību parādu slogam, krītas arī to parādu apkalpošanas izdevumi – gada procentu maksājumu attiecība pret IKP 2016. gada 1. ceturksnī veidoja 1.5% (par 0.14% mazāk nekā 2015. gada 1. ceturksnī).

10. Ņemot vērā vājos IKP datus par 2016. gada 1. pusgadu, Latvijas Banka ir samazinājusi IKP prognozi 2016. gadam – no 2% līdz 1.4%. Savukārt 2017. gadā ekonomika varētu augt par 3.0%, ko noteiks Eiropas Savienības fondu finansēto investīciju projektu aktivitātes kāpums. Joprojām saglabājas augsta nenoteiktība un riski tautsaimniecības turpmākai izaugsmei saistībā ar ārējiem faktoriem un vāju banku kreditēšanu.

11. Banku sektora kapitalizācija un ienesīgums saglabājas augsts. Kapitāla rādītāji ievērojami pārsniedz gan minimālās, gan kopējās kapitāla prasības, kā arī Eiropas Savienības kredītiestāžu vidējos kapitāla rādītājus. Banku sektors kopumā 2016. gada pirmajā pusgadā darbojās ar peļņu ~268 milj. eiro apmērā, kas bija par 22% vairāk nekā iepriekšējā gada attiecīgajā periodā. 2016. gada 2. ceturkšņa beigās kapitāla atdeves rādītājs bija 16.9% un pirmā līmeņa pamatkapitāla pietiekamības rādītājs bija 16.5%.

12. Ņemot vērā minētos apsvērumus, Komisija nosaka PKR normu 0% apmērā. Saskaņā ar pašreizējām kreditēšanas un IKP izaugsmes tempu prognozēm, nākamo divu gadu laikā nav paredzama nepieciešamība paaugstināt PKR.

1. ESRK 2014. gada 18. jūnija ieteikums par norādījumiem pretciklisko kapitāla rezervju normas noteikšanai (ESRK/2014/1). [↑](#footnote-ref-1)
2. Ietver nefinanšu uzņēmumus, mājsaimniecības un mājsaimniecības apkalpojošās bezpeļņas institūcijas. Kredīta atlikums atspoguļo ne tikai privātā sektora saistības pret kredītiestādēm, bet arī aizņēmumus no nebanku finanšu institūcijām. [↑](#footnote-ref-2)
3. Kredīta laikrinda no 1995. gada 4. ceturkšņa līdz 2016. gada 1. ceturksnim. [↑](#footnote-ref-3)
4. Kredīta laikrinda no 1999. gada 1. ceturkšņa līdz 2016. gada 2. ceturksnim. [↑](#footnote-ref-4)